b'\n_START_ARTICLE_\nHelsingin yliopiston joukkosurmasuunnitelma\n_START_PARAGRAPH_\nHelsingin yliopiston joukkosurmasuunnitelma on kev\xc3\xa4\xc3\xa4ll\xc3\xa4 2014 paljastunut kahden henkil\xc3\xb6n suunnittelema joukkosurma. Kaksikko suunnitteli surmaavansa satunnaisia henkil\xc3\xb6it\xc3\xa4 Helsingin yliopistolla asein sek\xc3\xa4 myrkkykaasulla. Suunnitelma k\xc3\xa4vi ilmi kolmannen henkil\xc3\xb6n ilmiannettua kaksikon poliisille.\n_START_SECTION_\nSyytetyt\n_START_PARAGRAPH_\nIskun suunnittelusta nostettiin syyte vuonna 1990 syntynytt\xc3\xa4 kemil\xc3\xa4ist\xc3\xa4 miest\xc3\xa4 ja vuonna 1989 syntynytt\xc3\xa4, Vantaalla asuvaa naista vastaan._NEWLINE_Naispuolinen uhkaaja, Nita-Minttu Tirkkonen, on vuonna 2007 tuomittu p\xc3\xa4iv\xc3\xa4sakkoihin kouluunsa Lauritsalan lukioon Wikipedian kautta kohdistamastaan uhkauksesta.\n_START_SECTION_\nIskun suunnittelu\n_START_PARAGRAPH_\nSyytetyt tapasivat 23. joulukuuta 2012 anonyymin Tor-verkon kautta. Heid\xc3\xa4n keskustelunsa koskivat alusta l\xc3\xa4htien joukkosurman tekemist\xc3\xa4. Mahdollisina kohteina he harkitsivat muun muassa elokuvateatteria, maraton-tapahtumaa, eduskuntataloa, itsen\xc3\xa4isyysp\xc3\xa4iv\xc3\xa4n vastaanottoa ja eri oppilaitoksia. Helsingin yliopisto valikoitui kohteeksi elokuussa 2013, koska siell\xc3\xa4 oli mahdollisuus surmata suuri m\xc3\xa4\xc3\xa4r\xc3\xa4 nuoria ihmisi\xc3\xa4. Syytetyt hankkivat my\xc3\xb6s iskuun soveltuvia varusteita, kuten varsijousen, aseiden lippaita ja huomattavan m\xc3\xa4\xc3\xa4r\xc3\xa4n ammuksia, varusteliivej\xc3\xa4, kaasunaamareita sek\xc3\xa4 myrkyllisen arsiini-kaasun valmistamiseen soveltuvia kemikaaleja._NEWLINE_Syytetyt olivat alun perin keskustelleet iskun suorittamisesta 20. tammikuuta 2014. Miespuolinen syytetty oli matkustanut Helsinkiin 15. tammikuuta mukanaan hankkimansa varusteet ja majoittunut naisen luo. Tammikuun 17. p\xc3\xa4iv\xc3\xa4n\xc3\xa4 kaksikko oli my\xc3\xb6s k\xc3\xa4ynyt tutustumassa yliopiston tiloihin, mink\xc3\xa4 lis\xc3\xa4ksi he olivat opiskelleet yliopistorakennuksen tiloja internetin kautta. 20. p\xc3\xa4iv\xc3\xa4n aamuna miespuolinen syytetty kuitenkin ilmoitti haluavansa siirt\xc3\xa4\xc3\xa4 iskua my\xc3\xb6hemm\xc3\xa4ksi. Naiselle mies sanoi, ett\xc3\xa4 halusi suunnitella iskun paremmin ja hankkia lis\xc3\xa4\xc3\xa4 varusteita._NEWLINE_Syytetyt olivat keskustelleet iskun aloittamisesta yliopiston l\xc3\xa4hell\xc3\xa4 sijaitsevan asekaupan ry\xc3\xb6st\xc3\xb6ll\xc3\xa4. Hankittuaan n\xc3\xa4in lis\xc3\xa4\xc3\xa4 aseita he olisivat siirtyneet suoraan yliopistolle, miss\xc3\xa4 he olisivat surmanneet satunnaisesti kohtaamiaan ihmisi\xc3\xa4. Keskusteluissaan he mainitsivat my\xc3\xb6s ulosk\xc3\xa4yntien lukitsemisen, tulipalojen sytytt\xc3\xa4misen sek\xc3\xa4 myrkyllisen kaasun levitt\xc3\xa4misen. Syytetyt ilmaisivat halunsa kuolla iskussa.\n_START_SECTION_\nIskun est\xc3\xa4minen\n_START_PARAGRAPH_\nMiespuolinen syytetty otti 23. tammikuuta 2014 Tor-verkossa yhteytt\xc3\xa4 kolmanteen henkil\xc3\xb6\xc3\xb6n, joka my\xc3\xb6s oli kirjoittanut joukkosurmiin liittyvi\xc3\xa4 tekstej\xc3\xa4. Mies tiedusteli, haluaisiko henkil\xc3\xb6 olla mukana joukkosurman toteuttamisessa. Viisip\xc3\xa4iv\xc3\xa4isen viestinvaihdon aikana k\xc3\xa4vi ilmi, ett\xc3\xa4 isku oli suunniteltu toteutettavaksi 10. maaliskuuta. Kolmas henkil\xc3\xb6 kertoi viestinvaihdosta yst\xc3\xa4v\xc3\xa4lleen, joka ilmoitti asiasta edelleen poliisille._NEWLINE_Miespuolinen syytetty otettiin kiinni kotietsinn\xc3\xa4n yhteydess\xc3\xa4 4. maaliskuuta ja naispuolinen seuraavana p\xc3\xa4iv\xc3\xa4n\xc3\xa4. Molempien kodeista l\xc3\xb6ydettiin iskuun liittyv\xc3\xa4\xc3\xa4 v\xc3\xa4lineist\xc3\xb6\xc3\xa4. Molemmat julistettiin vangituiksi 8. maaliskuuta.\n_START_SECTION_\nOikeudenk\xc3\xa4ynti\n_START_PARAGRAPH_\nHelsingin k\xc3\xa4r\xc3\xa4j\xc3\xa4oikeus k\xc3\xa4sitteli tapausta toukokuussa 2014. Molemmille syytetyille luettiin syytteet t\xc3\xb6rke\xc3\xa4n henkeen ja terveyteen kohdistuvan rikoksen valmistelusta. Syytt\xc3\xa4j\xc3\xa4 vaati molemmille v\xc3\xa4hint\xc3\xa4\xc3\xa4n kolmen ja puolen vuoden vankeusrangaistusta. Rikoslaissa s\xc3\xa4\xc3\xa4detty enimm\xc3\xa4israngaistus kyseisest\xc3\xa4 rikoksesta on nelj\xc3\xa4 vuotta vankeutta. Syytettyn\xc3\xa4 ollut nainen esitti oikeudenk\xc3\xa4ynnin alussa medialle natsitervehdyksen._NEWLINE_Syytetyt eiv\xc3\xa4t kiist\xc3\xa4neet keskustelleensa joukkosurman suorittamisesta. Puolustuksen mukaan syytetyill\xc3\xa4 ei kuitenkaan ollut tarkoitus toteuttaa iskua. Kyseess\xc3\xa4 oli vain kahden ahdistuneen henkil\xc3\xb6n keskustelu, josta ei voida katsoa muodostuneen j\xc3\xa4sentynytt\xc3\xa4 suunnitelmaa. Keskustelussa esille tulleet suunnitelman yksityiskohdat, kuten asekaupan ry\xc3\xb6st\xc3\xa4minen ja arsiinikaasun k\xc3\xa4ytt\xc3\xa4minen ihmisten surmaamiseen, eiv\xc3\xa4t puolustuksen mukaan ole realistisia. Lis\xc3\xa4ksi miespuolinen syytetty ker\xc3\xa4si aseita harrastuksenaan eik\xc3\xa4 iskun valmisteluna. N\xc3\xa4in ollen puolustus esitti, ettei syytettyjen keskustelu ja toiminta t\xc3\xa4ytt\xc3\xa4nyt valmistelurikoksen tunnusmerkist\xc3\xb6\xc3\xa4. Mik\xc3\xa4li oikeus kuitenkin toteaisi toisin, puolustuksen mukaan rangaistukseksi olisi riitt\xc3\xa4nyt vuodesta puoleentoista vuotta vankeutta._NEWLINE_Joukkomurhaa koskevan keskustelun motiiviksi molemmat syytetyt kertoivat ahdistuksen. Naispuolinen syytetty kertoi k\xc3\xa4rsiv\xc3\xa4ns\xc3\xa4 paniikkih\xc3\xa4iri\xc3\xb6st\xc3\xa4, jonka vuoksi h\xc3\xa4n ei juurikaan kyennyt poistumaan kotoaan eik\xc3\xa4 h\xc3\xa4nell\xc3\xa4 t\xc3\xa4st\xc3\xa4 syyst\xc3\xa4 ollut yst\xc3\xa4vi\xc3\xa4 tai ty\xc3\xb6paikkaa. Miessyytetty puolestaan kertoi k\xc3\xa4rsineens\xc3\xa4 kiusaamisesta peruskoulusta l\xc3\xa4htien. My\xc3\xb6s h\xc3\xa4n kertoi, ettei h\xc3\xa4nell\xc3\xa4 ollut yst\xc3\xa4v\xc3\xa4piiri\xc3\xa4, mink\xc3\xa4 vuoksi h\xc3\xa4n oli masentunut ja sai mieleens\xc3\xa4 joukkomurhaan liittyvi\xc3\xa4 ajatuksia._NEWLINE_Oikeudenk\xc3\xa4ynnin aikana miespuoliselle syytetylle luettiin my\xc3\xb6s syyte sukupuolisiveellisyytt\xc3\xa4 loukkaavan lasta esitt\xc3\xa4v\xc3\xa4n kuvan hallussapidosta, mink\xc3\xa4 mies tunnusti._NEWLINE_Helsingin k\xc3\xa4r\xc3\xa4j\xc3\xa4oikeus antoi tapauksessa tuomion 27. kes\xc3\xa4kuuta 2014. Oikeus katsoi syytteet toteen n\xc3\xa4ytetyiksi ja tuomitsi Josef Andrei Hannun kolmen vuoden ja yhden kuukauden sek\xc3\xa4 Nita-Minttu Tirkkosen kolmen vuoden ehdottomaan vankeuteen. Molempien vastaajien syyksi luettiin t\xc3\xb6rke\xc3\xa4n henkeen tai terveyteen kohdistuvan rikoksen valmistelu. Lis\xc3\xa4ksi mies tuomittiin my\xc3\xb6s sukupuolisiveellisyytt\xc3\xa4 loukkaavan kuvan hallussapidosta. Molemmat syytetyt ilmaisivat tyytym\xc3\xa4tt\xc3\xb6myytens\xc3\xa4 tuomioihin, ja tapaus eteni hovioikeuteen._NEWLINE_Helsingin hovioikeus antoi ratkaisunsa tapauksessa 20. toukokuuta 2015. Hovioikeusk\xc3\xa4sittelyss\xc3\xa4 syytt\xc3\xa4j\xc3\xa4 oli vaatinut molemmille syytetyille teosta kolmen ja puolen vuoden vankeusrangaistusta. Oikeus kuitenkin katsoi naispuolisen syytetyn olleen syyntakeeton ja j\xc3\xa4tti t\xc3\xa4m\xc3\xa4n rangaistukseen tuomitsematta. Miespuolisen syytetyn vankeusrangaistuksen hovioikeus piti ennallaan._NEWLINE_Tuomitut hakivat valituslupaa korkeimmasta oikeudesta. Korkein oikeus hylk\xc3\xa4si valituslupahakemukset joulukuussa 2015, joten hovioikeuden tuomiot j\xc3\xa4iv\xc3\xa4t voimaan.'